Poul Nødgaard (DF), 1997-12-02:
Lad mig indledningsvis sige, at Dansk Folkeparti ikke kan støtte det her forslag, også i betragtning af, at undervisningsministeren jo klart har meddelt, at der kommer noget på det område.
Men lad mig dog sige et par ord om, hvad vi i Dansk Folkeparti måske også forventer at et sådant forslag skulle indeholde:
Dér synes jeg nok, at det skulle lægge op til, at de enkelte relevante skolebestyrelser og dermed forældrekredsene i høj grad også skulle være med i de her ting.
Hvis man mener noget med hele det system, som man i Danmark har sat i gang omkring den enkelte skole, kan jeg ikke, selv med min allerbedste vilje, forstå, hvorfor Folketingets medlemmer skal detailregulere, hvad man må ved den enkelte skole.
Det er da klart, at i skolebestyrelserne - og dem kender vi, der arbejder i nærsamfundet, jo mange af - som sammen med skolelederne varetager de her ting, er der da ingen, der er ude på at gøre noget, der er til skade for forældrene.
Så går jeg da ikke ud fra, at de sidder længe i den pågældende skolebestyrelse.
Men det, som jeg synes måske er kommet for lidt frem i debatten i dag, er det rent pædagogiske bag det at lade foretage en vis forældrebetaling og dermed elevbetaling.
I hvert fald har mit liv lært mig, at det egentlig slet ikke er så tosset, at man betaler lidt, for man får et helt andet forhold til noget, som man betaler til, end til noget, der bare er gratis.
Og jeg synes, eleverne har godt af at vide, at når de skal på tur, er der altså noget af det, der koster noget.
Og med hensyn til, om det, man så betaler for, også er et led i undervisningen, vil jeg sige: Jamen er det også et led i undervisningen, hvis f.eks. vores elever er på Ringsted Bækken Lejrskole i 8 dage, at de skal have kosten gratis i de 8 dage?
Dér kunne man da udmærket, hvis man forstår at stille sådan noget op, sige, at alt det pædagogiske er uden betaling, det skal skolen betale, men at det vil være ret og rimeligt, at man så selv betaler for hele kostelementet, som jo udgør en stor del af et lejrskoleophold - bare for at nævne et eksempel på, hvordan man kunne skrue det sammen. Stadig væk: Hvis den gode vilje er til stede, og det er den f.eks. hos os, og det er den sikkert også hos mange andre partier her i Folketinget, er der ingen tvivl om, at der kunne stilles noget sammen, som alle ville være evig glade for. Og jeg synes, denne debat, ikke så meget i dag, men her på det seneste, er kommet op på et vanvittig højt plan, og jeg tror, mange forældre rundt omkring i landet, der sammen med deres skoler har nogle udmærkede ordninger for alt det her, griner lidt ad det, der foregår.
Jeg synes altså, landspolitikerne skruer sig alt for højt op i denne sag.
Lad dog det lokale selvstyre selv afgøre, hvad det vil med sine skoler og sine børn, og hvordan dets børn skal rejse. Og alt det dér med de dyre skolerejser har jeg også hørt om, men det er ikke dem, jeg taler om, for i et lokalt skolevæsen, dvs. folkeskolen til og med 9.-10. klasse, er der
slet ikke de dér vidtløftige ture, som hr. Frank Dahlgaard taler om.
Det er nok i gymnasieklasserne, de finder ud af sådan noget.
Så det vil jeg ikke beskæftige mig med i dag.
I dag beskæftiger vi os efter min opfattelse alene med folkeskolen, til og med 9.-10. klasse i hvert fald.
Det kan godt være, at vi også skal have den anden facet med, men lad os nu lige spise brød til, og jeg er sikker på, at undervisningsministeren kommer med et forslag, som måske endda kan tiltale selv Enhedslisten, og så har vi opnået meget.